जो सोचते हैं कि राहुल तो मुंह में चांदी का चम्मच ले कर जन्मे और वे खुद चाय की केतली ले कर घूमे, उन्हें बताना ज़रूरी है कि राहुल की जद्दोज़हद किसी भी और के संघर्ष से गहन है। एक तरफ़ वे नरेंद्र मोदी हैं, जिन्होंने 31 साल पहले भाजपा में घुसपैठ करने के बाद से हर दिन अपना क़दम आसमान की तरफ़ बढ़ाया और ”हटो-बचो” चिल्लाते हुए ”भारत भाग्य-विधाता” बन बैठे। दूसरी तरफ़ वे राहुल गांधी हैं, जिनके राजनीति-प्रवेश के बाद 14 बरस का एक-एक दिन वनवासी मशक़्कत में गुज़रा। इस पर भी अगर आज राहुल ने मोदी के इंद्रासन को डोलने पर मजबूर कर दिया है तो ऐसे राहुल गांधी की नरेंद्र मोदी से क्या कहीं कोई तुलना है? मुझे तो लगता है कि रात के एकांत में आजकल जब मोदी भी राहुल से अपनी तुलना करते होंगे तो अपने पांव देख कर रुआंसे हो जाते होंगे।